
RAPORT  COMUN
asupra

proiectului de Lege privind introducerea cotei obligatorii de reprezentare politică a femeilor în Parlamentul României
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi şi Comisia pentru egalitatea de şanse pentru femei şi bărbaţi au fost sesizate spre dezbatere, în fond, cu proiectul de Lege privind introducerea cotei obligatorii de reprezentare politică a femeilor în Parlamentul României, trimis cu adresa nr. PL-x 333 din 16 mai 2011 înregistrată la Comisia juridică, de disciplină şi imunităţi cu nr. 31/488 din 17 mai 2011 şi la Comisia pentru egalitatea de şanse pentru femei şi bărbaţi cu nr. 37/289 din 17 mai 2011.
Senatul, în calitate de primă Cameră  sesizată, a adoptat iniţiativa legislativă, în şedinţa din 9 mai 2011, în condiţiile articolului 75 alineatul (2), teza a III-a din Constituţia României, republicată. 

Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.2 din Regulamentul Camerei Deputaţilor, republicat, cu modificările şi completările ulterioare.

Proiectul de lege are ca obiect de reglementare creşterea gradului de reprezentare a femeilor în viaţa politică, realizându-se astfel trecerea de la “egalitatea de şanse” la “egalitatea rezultatelor” în reprezentarea echilibrată a femeilor în Parlamentul României.
Consiliul Legislativ a avizat favorabil, cu observaţii şi propuneri, iniţiativa legislativă, conform adresei cu nr.1504 din 13 decembrie 2010.

Comisia pentru administraţie publică, amenajarea teritoriului şi echilibru ecologic a avizat favorabil proiectul de lege, cu un amendament admis, în şedinţa din 1 iunie 2011, conform adresei cu nr.26/222/1 iunie 2011.
Comisia pentru drepturile omului, culte şi problemele minorităţilor naţionale a avizat negativ proiectul de lege, în şedinţa din 7 iunie 2011.
Comisia juridică, de disciplină şi imunităţi şi Comisia pentru egalitatea de şanse pentru femei şi bărbaţi au dezbătut proiectul de lege în şedinţe separate.

În conformitate cu prevederile art. 61 şi art.63 din Regulamentul Camerei Deputaţilor, republicat, cu modificările şi completările ulterioare, membrii Comisiei pentru egalitatea de şanse pentru femei şi bărbaţi au examinat proiectul de lege în şedinţele din 21 iunie şi 28 iunie 2011.

La lucrările Comisiei au participat, în calitate de invitaţi, din partea Autorităţii Electorale Permanente, domnul Marian Muhuleţ, vicepreşedinte şi doamna Denisa Marcu, consilier, din partea Consiliului Naţional pentru Combaterea Discriminării, domnul Vasile Vasile Alexandru, membru în Consiliul Director şi din partea Ministerului Administraţiei şi Internelor, doamna Vasilica Baciu, şef serviciu.

La lucrările Comisiei au fost prezenţi 13 din cei 13 membrii ai Comisiei pentru egalitatea de şanse pentru femei şi bărbaţi. 

Membrii Comisiei au hotărât, cu 7 voturi “pentru” şi 6 voturi “împotrivă” respingerea proiectului de Lege, din considerentul că limitarea procesului de reprezentare doar la nivel parlamentar nu este de natură să determine creşterea accesului femeilor la deciziile politice, precum şi creşterea numărului de femei în poziţii de conducere la nivelul administraţiei politice centrale şi locale, iar punctele de vedere ale membrilor societăţii civile cu expertiză în domeniul egalităţii de şanse converg către faptul că încurajarea reprezentării femeilor în structurile de decizie trebuie făcută prin prevederi care să se refere deopotrivă la alegerile locale şi generale.
Membrii  Comisiei juridice, de disciplină şi imunităţi au examinat proiectul de lege în şedinţa din 1 octombrie 2012.
Din numărul total de 23 membri ai Comisiei juridice, de disciplină şi imunităţi au participat la dezbateri 15 deputaţi.

În urma dezbaterilor, membrii Comisiei pentru egalitatea de şanse pentru femei şi bărbaţi au hotărât, cu majoritate de voturi (7 voturi “pentru” şi 6 voturi “împotrivă”), şi membrii Comisiei juridice, de disciplină şi imunităţi şi membrii, au decis, cu majoritate de voturi (o abţinere) să propună plenului Camerei Deputaţilor, spre dezbatere şi adoptare, raportul de respingere a proiectului de Lege privind introducerea cotei obligatorii de reprezentare politică a femeilor în Parlamentul României. Amendamentele respinse sunt redate în anexa ce este parte integrantă la prezentul raport.
În raport de obiectul şi conţinutul său, proiectul de lege face parte din categoria legilor organice.
        VICEPREŞEDINTE,             
              
               PREŞEDINTĂ,

          Florin IORDACHE                            
                 Cristina Ancuţa POCORA
            SECRETAR                                                                   SECRETAR  

          Alina GORGHIU                                                         PETŐ Csilla-Mária

  Consilier parlamentar,                                                                                                             Consilier parlamentar,
        Paul Şerban                                                                                                                         Cristina Constantin

                                                                                          AMENDAMENTE  RESPINSE                                                         ANEXA                        
	Nr. crt.
	Text Senat
	Amendament propus
	Motivare

1)Motivare pentru susţinere

2)Motivare pentru respingere

	1.
	Art.1 - (1) Competitorii electorali care participă la alegerile parlamentare, organizate la termen sau anticipate, cu excepţia candidaţilor independenţi, au obligaţia de a asigura un procent minim de reprezentare a persoanelor de sex feminin, din lista completă a candidaţilor proprii, după cum urmează: un procent de minimum 40% pentru partidele politice şi alianţele politice, un procent de minimum 50% pentru alianţele electorale, un procent de minimum 20% pentru organizaţiile legal constituite ale cetăţenilor aparţinând unei minorităţi naţionale.
	Art.1 - (1) Competitorii electorali care participă la alegerile parlamentare, organizate la termen sau anticipate, cu excepţia candidaţilor independenţi, au obligaţia de a asigura un procent de reprezentare, de minimum 30%, a persoanelor de sex feminin din lista completă a candidaţilor proprii.

Autor: Comisia pentru administraţie publică, amenajarea teritoriului şi echilibru ecologic


	1)Textul iniţial avea ca efect un tratament discriminatoriu al competitorilor electorali.

2)Limitarea procesului de reprezentare doar la nivel parlamentar nu este de natură să determine creşterea accesului femeilor la deciziile politice precum şi creşterea numărului de femei în poziţii de conducere la nivelul administraţiei politice centrale şi locale


	2.
	Art.1 - (1) Competitorii electorali care participă la alegerile parlamentare, organizate la termen sau anticipate, cu excepţia candidaţilor independenţi, au obligaţia de a asigura un procent minim de reprezentare a persoanelor de sex feminin, din lista completă a candidaţilor proprii, după cum urmează: un procent de minimum 40% pentru partidele politice şi alianţele politice, un procent de minimum 50% pentru alianţele electorale, un procent de minimum 20% pentru organizaţiile legal constituite ale cetăţenilor aparţinând unei minorităţi naţionale.

(2) Competitorii electorali care participă la alegerile parlamentare, cu excepţia candidaţilor independenţi, au obligaţia de a distribui uniform propunerile de candidaturi pentru persoanele de sex feminin, în colegiile uninominale în care, pentru fiecare competitor electoral, rezultatele ultimelor 3 scrutinuri electorale, demonstrează că există cel puţin 75% şanse ca mandatul de parlamentar să revină respectivului competitor electoral.


	Art.1 - (1) Competitorii electorali care participă la alegerile parlamentare, organizate la termen sau anticipate, cu excepţia candidaţilor independenţi, au obligaţia de a asigura un procent de reprezentare, de minimum 40%, a persoanelor de sex feminin din lista completă a candidaţilor proprii.

Autori: Maria Stavrositu şi Doiniţa Chircu – deputaţi PDL

(2) Competitorii electorali care participă la alegerile parlamentare, cu excepţia candidaţilor independenţi, au obligaţia de a distribui uniform propunerile de candidaturi pentru persoanele de sex feminin, în colegiile uninominale în care, pentru fiecare competitor electoral, rezultatele ultimului scrutin electoral, demonstrează că există cel puţin 75% şanse ca mandatul de parlamentar să revină respectivului competitor electoral.

Autori: Maria Stavrositu şi Doiniţa Chircu – deputaţi PDL
	1)Textul iniţial avea ca efect un tratament discriminatoriu al competitorilor electorali

2)Prin vot, membrii comisiei au hotărât respingerea
1)Rezultatele ultimelor scrutinuri nu reprezintă o bază obiectivă de calcul a şanselor unei formaţiuni politice, având în vedere faptul ca acestea au avut loc pe baza unor sisteme electorale diferite

2)Prin vot, membrii comisiei au hotărât respingerea



	3.
	Art.2.- (1) După încheierea proceselor-verbale de către birourile electorale de circumscripţie, în care se constată rămânerea definitivă a candidaturilor, fiecare competitor electoral este obligat să depună la Consiliul Naţional pentru Combaterea Discriminării, lista completă a candidaţilor proprii la nivel naţional, care să dovedească respectarea obligaţiei prevăzute la art.1 alin.(2).

(2) Lista completă a candidaţilor se depune la Consiliul Naţional pentru Combaterea Discriminării sub semnătura conducerii/conducerilor partidului politic, alianţei politice, alianţei electorale, organizaţiei cetăţenilor aparţinând minorităţilor naţionale.


	Art.2.- (1) După încheierea proceselor-verbale de către birourile electorale de circumscripţie, în care se constată rămânerea definitivă a candidaturilor, fiecare competitor electoral este obligat să depună la Autoritatea Electorală Permanentă, lista completă a candidaţilor proprii la nivel naţional, care să dovedească respectarea obligaţiei prevăzute la art.1 alin.(2).

(2) Lista completă a candidaţilor se depune la Autoritatea Electorală Permanentă sub semnătura conducerii/conducerilor partidului politic, alianţei politice, alianţei electorale, organizaţiei cetăţenilor aparţinând minorităţilor naţionale.

Autori: Maria Stavrositu şi Doiniţa Chircu – deputaţi PDL
	1)Consiliul Naţional pentru Combaterea Discriminării nu are competenţe şi atribuţii în procesul  electoral.

2)Prin vot, membrii comisiei au hotărât respingerea



	4.
	Art.3.- (1) Fiecare competitor electoral este obligat sa depună la Consiliul Naţional pentru Combaterea Discriminării, alături de lista completa a candidaţilor proprii, sinteza rezultatelor electorale proprii, înregistrate la ultimele 3 scrutinuri electorale la care a participat, care să dovedească că procentul impus la art. 1 de reprezentare a candidaţilor de sex feminin este uniform repartizat în colegii uninominale în care, în proporţie de minimum 75%, mandatul de parlamentar poate reveni respectivului competitor electoral.

(2) Sinteza rezultatelor proprii se depune la Consiliul Naţional pentru Combaterea Discriminării sub semnătura conducerii/conducerilor partidului politic, alianţei politice, alianţei electorale, organizaţiei cetăţenilor aparţinând minorităţilor naţionale.

(3) In cazul alianţelor politice şi/sau electorale care participă în respectiva formulă politică, pentru prima dată la o competiţie electorală, sinteza rezultatelor electorale va prezenta media rezultatelor electorale ale respectivelor formaţiuni politice, înregistrate la ultimele 3 scrutinuri electorale la care au participat.

(4) In cazul partidelor politice care au participat la mai puţin de 3 scrutinuri electorale, sunt luate în calcul rezultatele scrutinurilor electorale la care au participat.

(5) In cazul partidelor politice nou înfiinţate, art.1 alin.(2) şi art.3 alin.(1) nu se aplică.

(6) Sinteza rezultatelor electorale înregistrate la ultimele 3 scrutinuri electorale se realizează în baza rezultatelor oficiale distribuite competitorilor electorali, după încheierea fiecărui scrutin electoral, de către BEC, cu excepţiile prevăzute la art.3 alin.(3) şi (4), şi este depusă la Consiliul Naţional pentru Combaterea Discriminării sub forma unui tabel.

(7) Modelul oficial al tabelului în care este depusă sinteza rezultatelor electorale urmează a fi stabilit prin hotărâre a Guvernului privind măsurile pentru buna organizare şi desfăşurare a alegerilor parlamentare.
	Art.3.- (1) Fiecare competitor electoral este obligat sa depună la Autoritatea Electorală Permanentă, alături de lista completa a candidaţilor proprii, sinteza rezultatelor electorale proprii, înregistrate la ultimul  scrutin electoral la care a participat, care să dovedească că procentul impus la art. 1 de reprezentare a candidaţilor de sex feminin este uniform repartizat în colegii uninominale în care, în proporţie de minimum 75%, mandatul de parlamentar poate reveni respectivului competitor electoral.

(2) Sinteza rezultatelor proprii se depune la Autoritatea Electorală Permanentă sub semnătura conducerii/conducerilor partidului politic, alianţei politice, alianţei electorale, organizaţiei cetăţenilor aparţinând minorităţilor naţionale.

Se elimină.

Se elimină.

Se elimină.

(6) Sinteza rezultatelor electorale înregistrate la ultimul scrutin electoral se realizează în baza rezultatelor oficiale distribuite competitorilor electorali, după încheierea fiecărui scrutin electoral, de către Biroul Electoral Central şi este depusă la Autoritatea Electorală Permanentă sub forma unui tabel.

Nemodificat.

Autori: Maria Stavrositu şi Doiniţa Chircu – deputaţi PDL
	1)Consiliul Naţional pentru Combaterea Discriminării nu are competenţe şi atribuţii în domeniul electoral.

Corelare cu art.1 alin.(2).

2) Prin vot, membrii comisiei au hotărât respingerea


	5.
	Art.4. - (1) In termen de 3 zile de la depunerea documentelor prevăzute la art.2 alin.(1) şi art.3, Consiliul Naţional pentru Combaterea Discriminării este obligat să emită, pentru fiecare competitor electoral, un aviz din care să rezulte că prevederile art.1 sunt respectate.

(2) In elaborarea avizului prevăzut la art.4 alin(1), Consiliul Naţional pentru Combaterea Discriminării poate derula propriile Investigaţii, pentru care birourile electorale de circumscripţie şi BEC sunt obligate să ofere toate informaţiile solicitate.

(3) Consiliul Naţional pentru Combaterea Discriminării înaintează BEC avizele pentru fiecare competitor electoral în parte.

(4) In cazul avizului negativ, Consiliul Naţional pentru Combaterea Discriminării este obligat să pună la dispoziţia BEC şi documentele care au stat la baza emiterii avizului negativ.


	Art.4. - (1) In termen de 3 zile de la depunerea documentelor prevăzute la art.2 alin.(1) şi art.3, Autoritatea Electorală Permanentă este obligată să emită, pentru fiecare competitor electoral, un aviz din care să rezulte că prevederile art.1 sunt respectate.

(2) In elaborarea avizului prevăzut la art.4 alin(1), Autoritatea Electorală Permanentă poate derula propriile investigaţii, pentru care birourile electorale de circumscripţie şi Biroul Electoral Central sunt obligate să ofere toate informaţiile solicitate.

(3) Autoritatea Electorală Permanentă înaintează Biroului Electoral Central avizele pentru fiecare competitor electoral în parte.

(4) In cazul avizului negativ, Autoritatea Electorală Permanentă este obligată să pună la dispoziţia Biroului Electoral Central şi documentele care au stat la baza emiterii avizului negativ.

Autori: Maria Stavrositu şi Doiniţa Chircu – deputaţi PDL
	1) Corelare cu art.1
2) Prin vot, membrii comisiei au hotărât respingerea

	6.
	Art.5. - (1) In 48 de ore de la primirea avizelor de la Consiliul Naţional pentru Combaterea Discriminării, BEC este obligat să emită o hotărâre, în baza avizului primit de la Consiliul National pentru Combaterea Discriminării, care să constate respectarea, respectiv încălcarea art.l, de către fiecare competitor electoral în parte.

(2) Hotărârea emisă de BEC este făcută publică prin afişarea pe website-ul oficial al BEC şi este comunicată fiecărui competitor electoral în parte, în maximum 12 ore de la emitere.
	Se elimină

Art.5. - Avizul emis de Autoritatea Electorală Centrală este făcut public prin afişarea pe website-ul oficial al Biroului Electoral Central şi este comunicat fiecărui competitor electoral în parte, în maximum 12 ore de la emitere.

Autori: Maria Stavrositu şi Doiniţa Chircu – deputaţi PDL


	1)Suprapunerea atribuţiilor BEC cu cele ale AEP

2)Prin vot, membrii comisiei au hotărât respingerea


	7.
	Art.6. - Competitorii electorali care nu îndeplinesc prevederile art. 1 şi primesc o hotărâre negativă din partea BEC sunt sancţionaţi prin pierderea subvenţiei anuale de la bugetul de stat, acordată în baza art. 14 din Legea nr.334/2006 privind finanţarea activităţii partidelor politice şi a campaniilor electorale, republicată în Monitorul Oficial, Partea I, nr.510 din 22 iulie 2010.

	Art.6. - Competitorii electorali care nu îndeplinesc prevederile art. 1 şi primesc aviz negativ din partea Autorităţii Electorale Permanente sunt sancţionaţi potrivit prevederilor art.19 din Legea nr.334/2006 privind finanţarea activităţii partidelor politice şi a campaniilor electorale, republicată, prin pierderea subvenţiei anuale de la bugetul de stat, acordată în baza art. 14 din Legea nr.334/2006.
Autori: Maria Stavrositu şi Doiniţa Chircu – deputaţi PDL
	1)Corelare cu prevederile Legii nr. 334/2006 privind finanţarea activităţii partidelor politice şi a campaniilor electorale, republicată.

2)Prin vot, membrii comisiei au hotărât respingerea


	8.
	Art.7. - (1) In termen de 48 de ore de la emiterea hotărârilor, BEC este obligat să informeze Autoritatea Electorală Permanentă cu privire la respectarea art.1 al prezentei legi, de către fiecare competitor electoral în parte.

(2) După validarea rezultatelor oficiale ale scrutinului electoral, Autoritatea Electorală Permanentă dispune suspendarea subvenţiei anuale de la bugetul de stat pentru competitorii electorali care au primit o hotărâre negativă emisă de BEC.

(3) Suspendarea subvenţiei anuale de la bugetul de stat intră în vigoare de la prima lună calendaristică ulterioară validării rezultatelor oficiale ale scrutinului electoral.
	Se elimină

Art.7. - (1) După validarea rezultatelor oficiale ale scrutinului electoral, Autoritatea Electorală Permanentă dispune suspendarea subvenţiei anuale de la bugetul de stat pentru competitorii electorali care au primit aviz negativ.

(2) Suspendarea subvenţiei anuale de la bugetul de stat intră în vigoare de la data validării alegerilor şi se aplică pe durata mandatului parlamentar.

Autori: Maria Stavrositu şi Doiniţa Chircu – deputaţi PDL 
	1)Suprapunerea atribuţiilor BEC cu cele ale AEP.

Corelare cu art.4 alin.(1).

2)Prin vot, membrii comisiei au hotărât respingerea

